**Anamneză**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

"Lumina nu vine din lumină, ci din întuneric."

Mircea Eliade

- Am dezbătut atâtea teorii,

Mai simt în piept aripile secundei

Când mă temeam că tu n-o să mai vii

Şi măsurând intensitatea undei

Seismice visam că ierni la rând,

Cu magnitudini mari, nebănuite,

Te aşteptam pe plaja unui gând

S-aduci lumină-n viaţa mea, iubite.

Un demiurg infirm, maliţios,

Premedita o mistică geneză

Şi-n întuneric trist şi anxios

Un înger derula o anamneză.

- Îmi amintesc parfumul tău vrăjit,

Și primii pași când alergam de mână,

De ziua când destinul s-a-mplinit,

Iar peste timp pecete-or să rămână

Ramuri de vers cu flori dintr-un poem

Pe notele unei povești eterne,

Am renunțat de mult la recviem

Și la sonete scrise prin taverne.

Iar dacă fac în minte un popas

Și descifrez un colț de anamneză

Constat că în clepsidră ne-a rămas

Eternitatea pentru exegeză.

Liliana Trif Ioan Grigoraș